ישיבת מליאה, כנסת 19, פרוטוקול מספר 189, 2014-12-10 00:00

יולי יואל אדלשטיין: חברי הכנסת, היום י"ח בכסלו תשע"ה, 10 בדצמבר 2014.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הודעה למזכירת הכנסת.

ירדנה מלר-הורוביץ: ברשות יושב-ראש הישיבה, הנני מתכבדת להודיעכם, כי בישיבת המליאה אמש נאמר בטעות על-ידי יושב-ראש הישיבה כי הצעת חוק לעידוד מקצוע ההוראה, התשע"ה–2014, שמספרה פ/1508/19 בחוברת כ/593, תעבור לאחר קריאה ראשונה לדיון בוועדה לקידום מעמד האישה ולשוויון מגדרי, אך הצעה זאת חוזרת לדיון בוועדת החינוך, התרבות והספורט, שהכינה אותה לקריאה הראשונה.

יולי יואל אדלשטיין: תודה למזכירת הכנסת.

יולי יואל אדלשטיין: יצוין לפרוטוקול שמדובר ביושב-ראש הישיבה; הטעות החמורה הזאת לא נפלה בידי יושב-ראש הכנסת, חס ושלום.

יולי יואל אדלשטיין: ..

יולי יואל אדלשטיין: הודעה נוספת למזכירת הכנסת.

ירדנה מלר-הורוביץ: ברשות יושב-ראש הכנסת, הנני מתכבדת להודיעכם, כי הונחה היום על שולחן הכנסת, לקריאה שנייה ולקריאה שלישית, הצעת חוק זכויות נפגעי עבירה (תיקון מס' 11), התשע"ה–2014, שהחזירה ועדת החוקה, חוק ומשפט.

ירדנה מלר-הורוביץ: ההצעה קיבלה פטור מחובת הנחה בוועדת הכנסת.

יולי יואל אדלשטיין: תודה למזכירת הכנסת.

יולי יואל אדלשטיין: [מס' כ/593; "דברי הכנסת", חוב' זו, עמ' 14940; נספחות.

יולי יואל אדלשטיין: ]

יולי יואל אדלשטיין: אנחנו נעבור להצעת חוק זכויות נפגעי עבירה (תיקון מס' 11), התשע"ה–2014, לקריאה שנייה ולקריאה שלישית.

יולי יואל אדלשטיין: היא קיבלה פטור מחובת הנחה בוועדת הכנסת.

יולי יואל אדלשטיין: יציג את ההצעה, בשם ועדת החוקה, חוק ומשפט, חבר הכנסת אורי מקלב.

יולי יואל אדלשטיין: בבקשה, אדוני.

אורי מקלב: אדוני היושב-ראש, תודה רבה לך, מכובדי השר, חברי חברי הכנסת, הצעת החוק הזאת מגיעה ממש בדקה התשעים, לאחר מאמץ גדול מאוד שעשו – – –

יולי יואל אדלשטיין: בזמן פציעות.

אורי מקלב: – – – אולי היו חוקים שחוקקו יותר מהר, אבל באופן הזה של ההכנה של החוק הזה, שהייתה צריכה להיעשות כמעט בהליכה, והמהירות שבה הצליחו להעביר אותה – אני כבר לא האמנתי.

אורי מקלב: היו הרבה שותפים כדי להביא את זה היום לקריאה שנייה ושלישית.

אורי מקלב: ודאי שגם נודה בסוף לכל מי שעשה מאמץ והיה שותף להבאת החוק.

אורי מקלב: הוא קיבל טיפול אישי ומיוחד.

אורי מקלב: חברי חברי הכנסת, אני מתכבד להביא בפניכם את הצעת חוק זכויות נפגעי עבירה (תיקון מס' 11), התשע"ה–2014, של חברת הכנסת יפעת קריב.

אורי מקלב: הצעת חוק זאת נועדה לסייע לנפגע עבירת מין בשלב החקירה ולאפשר לו לבחור את מין החוקר שיחקור אותו.

אורי מקלב: חקירה בדבר עבירת מין שבה נפגע עבירה נדרש לעתים לחשוף פרטים קשים ואישיים עלולה להיות עבורו חוויה קשה, המצטרפת לפגיעה הקשה שחווה בשל העבירה.

אורי מקלב: לפיכך יש חשיבות רבה לאפשר חקירה שתהיה באווירה הנוחה ביותר לנפגע.

אורי מקלב: מוצע לקבוע כי בתחילת החקירה החוקר יְיַדע את נפגע עבירת המין בדבר זכותו לבחור את מין החוקר, וייענה לבקשתו.

אורי מקלב: עוד מוצע לקבוע כי ניתן יהיה שלא להיענות לבקשה – זה בשביל להחריג מהחיוב שעל החוקר או המשטרה – רק במקרה שקצין ממונה החליט, מטעמים מיוחדים שיירשמו, או שהחוקר המטפל בחקירה סבר שיש בהיענות לבקשה כדי לפגוע בחקירה ואולם בשל דחיפות החקירה הוא לא יכול היה להמתין להחלטת הקצין הממונה בעניין.

אורי מקלב: מוצע כי במצבים האלה שבהם לא נענתה בקשת הנפגע, כאמור, תוצע לו האפשרות ששוטר או עובד הגוף החוקר בן המין המבוקש יהיה נוכח בחקירה, אבל לא הוא שיבצע את החקירה בעצמו.

אורי מקלב: בזה בעצם כמעט עשינו את המקסימום שאפשר, מצד אחד לאפשר לנחקר לבחור את מין החוקר כדי באמת להקל עליו ולתת לו את האווירה הנכונה והנינוחה, כדי שירגיש את היכולת לחשוף כל חשיפה – לעתים חשיפות מאוד מאוד קשות.

אורי מקלב: היום זה גם מגיע למצב שמונע מרבים להתלונן – בעקבות מה שהוא יודע שהוא יצטרך לחשוף בחקירה עוד לפני המשפט.

אורי מקלב: לפי הניסיון שיש, זה מונע מהרבה אנשים לעשות את הפעולה הכי חשובה בעניין הזה, גם בשביל עצמם, אבל בעיקר גם בשביל האחרים – חשיפה בפני מישהו כשהוא מרגיש מוגבל.

אורי מקלב: לכן קביעת המין על-ידי הנחקר היא קביעה בדרישה שהיא לא רק לגיטימית, היא גם משביחה ומאפשרת חקירה ומתן עדות אמיתית יותר, פתוחה יותר ואותנטית יותר.

אורי מקלב: במקרה הזה אני דווקא רוצה להגיע מהמבט השני.

אורי מקלב: מתברר בסופו של דבר, שעל אף כל מיני חקיקות שאנחנו מנסים – גם בכנסת הזו, אולי באופן מיוחד – עם כל הדעות שאין הפרדות בין גברים לבין נשים, למה אנחנו עושים את ההפרדות האלה, ויש איסור, ולפעמים יש גם איסורים פליליים, ואנחנו מדברים בלשון זכר ובלשון נקבה – אנחנו בעצם כמעט מפילים ומורידים את כל הדברים הטבעיים שיש בנושא הזה.

אורי מקלב: והנה, מתברר שכן צריך.

אורי מקלב: הטבע וההפרדה שיש בין גברים לנשים זה דבר שהנה, כשמגיעה שעת המבחן, אנחנו באים היום ודורשים שאותו נפגע יבחר את המין שנוח לו.

אורי מקלב: בסופו של דבר אנחנו חיים בעולם – יש טבע לעולם – וכמו שאנחנו מובדלים מיצורים חיים אחרים, יש גם בתוך בני-האדם שמובדלים במבחר האנושות, יש גם בזה שההפרדה היא לא דבר מפלה ולא דבר שאומר שמישהו הוא יותר או מישהו הוא פחות.

אורי מקלב: בסופו של דבר אנחנו רוצים לאפשר שבמקומות רגישים, לאור הדרישה – בסופו של דבר אדם מרגיש נוח יותר בקרב בני המין שלו.

אורי מקלב: אם הגיעה העת שאני יכול לסיים אז אני באמת רק אקח את החלק של התודות – אני מניח שתעשה את זה מציעת החוק, תיתן את כל התודות – אבל אני, שנחשפתי בעבודה הקצרה שלי, כשאני ניהלתי את הוועדות, הנכונות של הוועדה עצמה בראשות דורית ואג וכל העוזרים, ודאי היושב-ראש, הצוות המשפטי והמחלקה המשפטית שבאמת עשתה מאמץ עילאי, בקושי הגיעה עם נשימה לכאן, לאולם המליאה.

אורי מקלב: להצעת החוק הזאת לא הוגשו הסתייגויות אבל הוגשו בקשות דיבור, ולפי הסיכום שהיה לנו – ואישרנו את זה לשנייה ושלישית – יש אפשרות לתמוך בהצעת החוק המאזנת בין הצורך לקיים חקירה יעילה לבין הצורך להתחשב בנפגע עבירה ולתמוך בו בשעה הקשה שבה הוא מצוי.

אורי מקלב: תודה רבה.

יולי יואל אדלשטיין: תודה לחבר הכנסת אורי מקלב, שהציג לנו את הצעת החוק מטעם ועדת החוקה, חוק ומשפט.

יולי יואל אדלשטיין: כפי שאמר גם חבר הכנסת מקלב, אין הסתייגויות לחוק אך יש כמה בקשות דיבור.

יולי יואל אדלשטיין: הראשונה שביקשה היא חברת הכנסת יפעת קריב.

יולי יואל אדלשטיין: בבקשה, גברתי.

יולי יואל אדלשטיין: לאחר מכן – חבר הכנסת דב ליפמן.

יפעת קריב: אדוני היושב-ראש, גברתי מזכירת הכנסת, חברי חברי הכנסת, האמת, אני מתרגשת.

יפעת קריב: אני גאה מאוד לסיים את הכנסת הנוכחית בהצעת חוק כל כך משמעותית.

יפעת קריב: בסוף המושב הראשון של הכנסת העברנו פה ממש כחוק אחרון את חוק הסרטונים, שיצר תקדים ופריצת דרך ברמה העולמית בנושא של הפצת סרטונים אינטימיים ברשתות החברתיות.

יפעת קריב: הכנסת הראתה שעם הקִדמה היא מתקדמת יחד עם הטכנולוגיה.

יפעת קריב: כל העולם ופרלמנטרים נוספים בעולם לקחו את הצעת החוק הזאת, תרגמו אותה לשפות נוספות, וזה תפס במקומות נוספים בעולם.

יפעת קריב: בסוף המושב הקודם, ברגע האחרון, במושב האחרון, הצעת החוק האחרונה – העברנו את חוק ייצוג הולם לנשים ברשויות המקומיות.

יפעת קריב: אתם זוכרים את הפיליבסטר ואת כל מה שעברנו כאן?

יפעת קריב: אבל אמרנו: יהיו יותר נשים שייצגו אותנו ברשויות המקומיות, בפוליטיקה המקומית.

יפעת קריב: ובסוף המושב הזה, אני מתרגשת היום שאנחנו מסיימים את הכנסת עם הצעת החוק שמדברת על בחירת מין החוקר.

יפעת קריב: זו בעצם אמירה מאוד משמעותית, שאומרת שכל נפגעת ונפגע עבירת מין, ברגע שהם מגיעים למשטרה הם יוכלו לבחור את מין החוקר שיחקור אותם.

יפעת קריב: זה באמת מאוד משמעותי לנשים שצריכות לחשוף דברים נורא אינטימיים, קשים, לא נעימים ומביכים, וברגע שיושבת אישה כל החקירה היא חקירה אחרת לגמרי.

יפעת קריב: ואני רוצה לומר שמבחינתי אין שום דרך להשלים עם המצב של אלימות כלפי נשים וכלפי קטינים בחברה הישראלית.

יפעת קריב: אני רוצה מאוד להודות להרבה מאוד אנשים – צריך להודות בסוף, אבל אני אגיד את התודות כבר עכשיו – אני קודם כול רוצה להודות לשותפים שלי וליוזמים של הצעת החוק, שהם חברי הכנסת דוד צור ומשה מזרחי, שביחד יזמנו את הצעת החוק הזאת; אני רוצה להודות באופן מיוחד לדורית, מנהלת ועדת חוקה, שבאמת עשתה מאמץ מיוחד להביא את הצעת החוק הזאת לידי השלמה; ליושב-ראש הוועדה דודו רותם; ליועצת המשפטית נועה ברודצקי-לוי, וכמובן לחבר הכנסת אורי מקלב, שניהל את הדיונים בוועדה והוביל את זה.

יפעת קריב: זה לא היה קורה בלי הצוות של ועדת חוקה, אז המון תודה.

יפעת קריב: אני רוצה להודות לוועדת הכנסת – לאתי בן-יוסף וליושב-ראש הוועדה יריב לוין; אני רוצה להודות למשרד לביטחון פנים – אתמול עד אמצע הלילה, עד 22:00, 23:00 ו-24:00, ואחרי זה כולם ישבו עוד על הניסוחים ובדקו שזה מקובל על כולם – ליועץ המשפטי יואל הדר; לברקו, ובכלל למשטרת ישראל על הנכונות שלה להכשיר עוד חוקרות נשים.

יפעת קריב: זה יהיה נכון גם לאלימות כלפי ילדים, זה יהיה נכון כלפי קטינים.

יפעת קריב: בעצם יהיו לנו במשטרה הרבה יותר חוקרות, וזה מה שחשוב.

יפעת קריב: אני רוצה להודות באמת למזכירת הכנסת על המאמץ האדיר, ליושב-ראש הכנסת, וגם לזאב אלקין, ולאורי שוהם, כי באמת כולם ריכזו כוחות ביחד כדי שהחוק יעבור.

יפעת קריב: ולחברי שנמצאים פה במליאה, תודה רבה לכם שבאתם להעביר את הצעת החוק, כנראה האחרונה במושב הזה.

יפעת קריב: מעבר לזה, אני רוצה להודות רגע אחד – חשוב לי מאוד – לוורד סוויד, יועצת ראש הממשלה לקידום מעמד האישה, שלאורך כל הדרך ליוותה, גם ברמה האישית, את הצעת החוק הזאת, ובכלל את כל הצעות החוק שהיו קשורות לקידום מעמד האישה; למרכז סיוע לנפגעות תקיפה מינית: ליועצת המשפטית ליאת קליין ולמרכז "טנא" לנפגעות תקיפה מינית בבית-החולים "פורייה", שהם באו אלינו עם הרעיון ועם היוזמה.

יפעת קריב: אני רוצה להודות לצוות שלי, למלי ודוד, שעובדים כל הזמן, ולאהוביה, שהוא מתמחה שקיבלנו דרך הממ"מ ועשה עבודה מדהימה, מדהימה, מקצועית ונהדרת בייעוץ המשפטי ובליווי המשפטי של הצעות החוק.

יפעת קריב: אני חושבת שהכנסת יודעת לקבל מתמחים באמת מצוינים.

יפעת קריב: אני רוצה לסיים במילותיו של דוד בן-גוריון, שבאיזשהו מקום אומרות אמירה מאוד משמעותית על כל מה שעובר עלינו כאן, וזו אמירה שמלווה אותי כל החיים; דוד בן-גוריון אמר: "ידעתי שזה לא פשוט ולא קל; מי שרודף אחרי הקלות, אל ילך בדרך זו.

יפעת קריב: אבל מי שיש לו אלוהים בלבו ומרגיש צורך ויכולת להשתתף במעשי בראשית – זו הדרך".

יפעת קריב: אז אני רוצה לומר תודה רבה.

יפעת קריב: ואדוני היושב-ראש, אם אחר כך יהיו עוד כמה דקות, אשמח לקרוא מכתב בשם מרכז הסיוע לנפגעות תקיפה מינית.

יפעת קריב: תודה רבה.

יולי יואל אדלשטיין: תודה לחברת הכנסת יפעת קריב ויישר-כוח.

יולי יואל אדלשטיין: חבר הכנסת דב ליפמן – בבקשה, אדוני.

יולי יואל אדלשטיין: חבר הכנסת דב ליפמן בלט בנוכחות במליאה, היה אחד המתמידים, ואם אני לא טועה הוכרז כאלוף ההצבעות בכנסת הנוכחית.

יולי יואל אדלשטיין: אני לא אשאל אותך מה הצבעת בכל חוק וחוק, אבל טוב שיש לנו אלוף ההצבעות.

יולי יואל אדלשטיין: בבקשה, אדוני.

יולי יואל אדלשטיין: עד שלוש דקות לרשותך.

דב ליפמן: תודה רבה.

דב ליפמן: כבוד היושב-ראש, אדוני השר, רציתי להתחיל בברכות ליפעת על הצעת החוק.

דב ליפמן: זה באמת משהו שאנחנו הגענו ליום האחרון של הכנסת ואנחנו ממשיכים בחקיקה.

דב ליפמן: אני רציתי לעלות להגיד תודה לכמה אנשים: ראשית, ליושב-ראש הכנסת, על שנה וחצי שבה למדנו להיות חברי כנסת, ועזרת לנו והדרכת אותנו.

דב ליפמן: גם לצוות, למזכירות – אנחנו רואים עכשיו איך המזכירות והסדרנים עובדים קשה בשנייה האחרונה כדי לחלק את הצעת החוק, להדפיס אותה.

דב ליפמן: אתם באמת עושים עבודה מדהימה, וחשוב לנו, כחברי כנסת שעובדים פה באופן יומיומי ואין לנו הזדמנות להגיד תודה, פשוט להגיד תודה.

דב ליפמן: אני אסיים עם הברכה שבעזרת השם בעוד כמה חודשים כולנו נתראה פה, במליאת הכנסת.

דב ליפמן: תודה רבה.

יולי יואל אדלשטיין: תודה.

יולי יואל אדלשטיין: נראה את הכוח שלך מול הקדוש-ברוך-הוא בתפילות ובברכות.

דב ליפמן: תודה.

יולי יואל אדלשטיין: חברי הכנסת, מה זה – אווירת סוף הקורס.

יולי יואל אדלשטיין: חבר הכנסת דוד צור – איננו.

יולי יואל אדלשטיין: חבר הכנסת דב חנין – בבקשה, אדוני.

דב חנין: אדוני היושב-ראש, תודה לך, אדוני השר, עמיתי חברי הכנסת, ראשית, ברכות לחברת הכנסת יפעת קריב על החריצות, הנחישות והמסירות.

דב חנין: אכן, לקדם את החוק הזה כל כך מהר לקריאה שנייה ושלישית זה באמת חייב הרבה מאמץ, קודם כול שלך, גברתי, בתור מובילת החקיקה, וגם הרבה רצון טוב מכל המערכות המקצועיות, הלוגיסטיות, המשפטיות, ושיתוף פעולה בינינו, חברי הכנסת, במסגרת של הסכמות, במסגרת של הבנות.

דב חנין: אני מאוד מעריך את זה, ואני רוצה לברך אותך על הצעת החוק החשובה הזו.

דב חנין: אני, אגב, גם אחד מהיוזמים, אז בוודאי אני שמח על אישורו של החוק הזה, ואני קורא לכנסת כולה להתאחד ולתמוך בחוק הזה.

דב חנין: אבל אני רוצה לנצל את ההזדמנות כדי לדבר על משהו שאנחנו רואים דרך החוק הזה ואולי הציבור לא מספיק שם אליו לב.

דב חנין: אני מדבר על סוגיה של שיתוף פעולה, שיתופי פעולה בכנסת.

דב חנין: אדוני היושב-ראש, כפי שכולנו יודעים, בכנסת יש מחלוקות, והן מחלוקות מאוד קשות ונוקבות, וטוב שיש מחלוקות קשות, כי השאלות הן קשות והדילמות העומדות בפני החברה הישראלית הן מסובכות; וטוב שיש מחלוקת, וכשהמחלוקת היא נוקבת היא צריכה להיות נוקבת.

דב חנין: ההחלטות לא פשוטות, ולכן צריך לברר אותן במלוא האמת ולפעמים גם במלוא החדות.

דב חנין: ואני בעד מחלוקות ואני בעד לברר אותן, ואני נגד לטשטש אותן.

דב חנין: אבל מעבר למחלוקות יש דברים, גם בכנסת, שאנחנו יכולים לשתף בהם פעולה, שיש לנו בהם הסכמות.

דב חנין: לא בכל הנושאים שבעולם אנחנו חלוקים.

דב חנין: ולמה, גם אם יש מחלוקת, אנחנו לא מסוגלים לשתף פעולה באותם עניינים שאנחנו מסכימים בהם?

דב חנין: והחוק הזה, אדוני היושב-ראש, הוא הרי דוגמה מובהקת לדבר הזה, כי מקדמת אותו – ראשונת המקדמים של הצעת החוק היא חברת הכנסת קריב, מסיעת יש עתיד.

דב חנין: והיום בעצם התאפשרה העברתו של החוק בזכות חבר הכנסת אורי מקלב, מסיעת יהדות התורה.

יולי יואל אדלשטיין: שגם הציג את זה וקרא להצביע בעד החוק.

דב חנין: יפה.

דב חנין: הוא גם הוביל את הדיון בוועדה.

דב חנין: אלה שתי סיעות שבוודאי יש ביניהן מחלוקת גדולה, והמחלוקת הזאת בוודאי תישאר, אבל הנה, אנחנו רואים שכשמסכימים – אפשר גם להסכים – – –

אברהם מיכאלי: – – –

דב חנין: – – – כשמסכימים, אפשר גם להסכים, חבר הכנסת מיכאלי.

דב חנין: ואני רוצה לומר לכם, עמיתי חברי הכנסת, את גישתי האישית בעניין הזה.

דב חנין: זה לא סוד שבבית הזה אני שייך לסיעת מיעוט – בינתיים, אנחנו עוד לפני הבחירות, אדוני היושב-ראש, יכול להיות שנהפוך לרוב, אבל בינתיים אנחנו עדיין במיעוט ורוב חברי הכנסת חולקים מכול וכול על השקפותי.

דב חנין: אבל אני מסתכל עליכם, עמיתי חברי הכנסת, ואני מסתכל על 116 חברי הכנסת שלא שייכים לסיעתי, ואני שואל את עצמי: מתוך 116 האלה, האם יש בן-אדם אחד שאי-אפשר למצוא נושא אחד שיהיה אפשר לשתף אתו פעולה?

דב חנין: הרי זה לא ייתכן.

דב חנין: אם לא מצאתי נושא לשיתוף פעולה עם כל אחד מאתכם, 116 שלא שייכים לתנועתי, זה רק אומר שלא השתדלתי מספיק.

דב חנין: זה לא סוד – אני רוצה ללכת רחוק – אני רוצה לראות את מדינת ישראל בשלום ובשוויון ובצדק חברתי ובמקום הרבה יותר טוב ואחר מהמקום שבו אנחנו נמצאים, אבל דווקא מכיוון שאני רוצה ללכת רחוק, אני מוכן ללכת לאט, ואני מוכן ללכת צעד אחד קדימה עם כל מי שיסכים ללכת אתי צעד אחד קדימה כדי לתקן משהו, גם אם נמשיך להתווכח על הצעדים בהמשך הדרך.

דב חנין: אדוני היושב-ראש, זה משמח אותי שאנחנו מגיעים ליום האחרון בכנסת, במליאת הכנסת, ומסיימים אותו דווקא בחקיקה כזו שממחישה את העשייה שנעשית כאן בכנסת.

דב חנין: תודה רבה.

יולי יואל אדלשטיין: תודה לחבר הכנסת דב חנין.

יולי יואל אדלשטיין: אכן מסר מאוד חשוב, ואני גם חייב לומר שבאופן אישי אני מאוד מזדהה עם המסר הזה.

יולי יואל אדלשטיין: חברי הכנסת, לפני שנעבור לדובר הבא, אני מבקש לקדם בברכה את המרצים שהגיעו מחו"ל לכנס הבין-לאומי שעורכת הלשכה המשפטית של הכנסת בראשות עורך-דין איל ינון, היועץ המשפטי של הכנסת – גם נכון לעכשיו וגם, בעזרת השם, בכפוף להחלטת ועדת הכנסת, בחמש השנים הקרובות, כך אנחנו מקווים – יחד עם הפקולטה למשפטים באוניברסיטת בר-אילן.

יולי יואל אדלשטיין: הנושא של הכנס: תורת החקיקה והליכי החקיקה – בין תיאוריה לפרקטיקה.

יולי יואל אדלשטיין: ברוכים הבאים, Welcome to the Knesset.

יולי יואל אדלשטיין: הדוברת הבאה היא חברת הכנסת קארין אלהרר – איננה; אילן גילאון.

יולי יואל אדלשטיין: חבר הכנסת אברהם מיכאלי – בבקשה, אדוני.

יולי יואל אדלשטיין: לרשות אדוני עד שלוש דקות.

אברהם מיכאלי: אדוני היושב-ראש, אדוני השר, חברי חברי הכנסת, החוק המוצע הוא חוק אנושי מאוד, חוק שמבטא את הרגישות שלנו ככנסת וכנציגי ציבור באותן בעיות – יש לנו הרבה בעיות בציבור, הרבה בעיות שהציבור נתקל בהן, ואנחנו מנסים מדי פעם לתקן את אותן עוולות שנגרמות לאזרח שהוא ממילא כבר פגוע, ממילא כבר עבר טראומות באותה סיטואציה שהוא נמצא בה.

אברהם מיכאלי: ולכן אני וחברי חבר הכנסת מקלב היינו אלה שאישרנו את החוק.

אברהם מיכאלי: כלומר, טכנית יכולנו מהר מאוד להפיל שם את החוק, אבל לא התכוונו, חלילה, להתחשבן, לא עם מגישת החוק ולא עם כל אלה שעמדו מאחורי זה.

אברהם מיכאלי: אדרבה, התייחסנו לזה באופן ענייני ואכן אישרנו את החוק.

אברהם מיכאלי: לדעתי, החוק לא מושלם, חסרות בו כמה זוויות נוספות והייתי עושה את זה אחרת, אבל מכיוון שהבנו היום שאין לנו הרבה זמן לשפר את זה עוד יותר ועוד יותר, השארנו כרגע את מה שיש.

אברהם מיכאלי: אדוני היושב-ראש, הסוגיה הזאת של נפגעי עבירה, לצערנו, עלתה בכנסת הנוכחית כמה פעמים בדיונים עקרוניים.

אברהם מיכאלי: מה שקורה, אנחנו ככנסת – ואני אמרתי את זה כמה פעמים מעל בימת הכנסת – לצערנו, אנחנו קבלנים של חוקים.

אברהם מיכאלי: אנחנו מגישים חוקים, מאשרים חוקים, ועדות מאשרות חוקים; הבעיה שלנו היא הפיקוח, אדוני היושב-ראש; הבעיה שלנו היא לוודא את הביצוע של החוק.

אברהם מיכאלי: הסוגיה הזאת של נפגעי עבירה עלתה פה בכנסת בהצעות לסדר-היום ולאחר מכן בדיוני עומק בוועדת החוקה חוק ומשפט, בראשות חברי חבר הכנסת דודו רותם, ואני ניהלתי שתיים-שלוש ישיבות.

אברהם מיכאלי: יש בעיה לגבי נפגעי עבירה, אדוני היושב-ראש, שהציבור הנפגע הזכאי לקבל מידע מהמערכות, לא מקבל מידע.

אברהם מיכאלי: יש מערכת שנקראת מנ"ע.

אברהם מיכאלי: מערכת מנ"ע, לצערנו, לא מתפקדת.

אברהם מיכאלי: האזרחים שאמורים לקבל את המידע מהמערכת, או שלא מקבלים בכלל או שמקבלים אחרי – וזה קריטי בשביל אותו נפגע עבירה – שהעבריין כבר יצא החוצה, העבריין מסתובב ברחוב, והיו אמורים להזהיר את נפגעי העבירה מאותו עבריין, כי הם חוששים ממנו.

אברהם מיכאלי: וזה קורה מתי?

אברהם מיכאלי: אחרי שהוא כבר מסתובב בחוץ.

אברהם מיכאלי: הדברים הנוספים שעלו לנו בבדיקות ובתלונות של נפגעי עבירה שהופיעו בפנינו – אמרו שהם מתקשרים לאותה מערכת כדי לקבל מידע והמערכת הזאת לא מתפקדת, המערכת הזאת מסובכת, מורכבת.

אברהם מיכאלי: בדיונים שהיו הבטיחו נציגי המשטרה שישפרו את זה.

אברהם מיכאלי: אבל, אדוני, מדובר פה בחוק ישן, בחוק שקבע שהמערכת הזאת תקום לפני כמה שנים.

אברהם מיכאלי: בינתיים חוק חוקקנו, דיבורים דיברנו, ביצוע אין.

אברהם מיכאלי: לכן, אני מקווה שאנחנו נשתפר בכנסת הבאה בכך שאנחנו גם נגביר את הפיקוח על החוקים.

אברהם מיכאלי: אדוני היושב-ראש אפילו דיבר על זה, אני זוכר, בישיבה מיוחדת שקיים בסוגיה הזאת.

אברהם מיכאלי: אין ספק שהכנסת תימדד לא רק בחקיקת חוקים אלא גם באכיפה של אותם חוקים על הממשלה, שתבצע אותם.

אברהם מיכאלי: תודה.

יולי יואל אדלשטיין: תודה לחבר הכנסת אברהם מיכאלי.

יולי יואל אדלשטיין: אכן, התחלנו את ביצוע המשימה הזאת וטרם סיימנו בגלל היציאה של הכנסת לפגרה ולבחירות, אבל נקווה שחברי הכנסת של הכנסת העשרים ישלימו את המלאכה.

יולי יואל אדלשטיין: אחרון מבקשי רשות הדיבור הוא חבר הכנסת דוד אזולאי; בבקשה, אדוני.

יולי יואל אדלשטיין: לאחר מכן נעבור להצבעה בקריאה שנייה ושלישית.

דוד אזולאי: אדוני היושב-ראש, אדוני השר, עמיתי חברי הכנסת, רציתי לוותר מראש על זכות הדיבור הזאת, אבל מצאתי לנכון לדבר.

דוד אזולאי: אני חושב שהחוק הזה מאוד חשוב – במיוחד כאדם שמכיר את הסוגיה של נפגעי עבירה.

דוד אזולאי: אני רוצה להתחבר לדבריו של חבר הכנסת דב חנין, שלמרות חילוקי הדעות שיש בבית הזה, יש פעמים שיש איחוד דעות למרות הוויכוחים הקשים.

דוד אזולאי: והנה לנו דוגמה של הסיפור של נפגעי עבירה.

דוד אזולאי: לצערי הרב – חברת הכנסת יפעת קריב, עשית מעשה טוב, חוק טוב, באמת; לפעמים אני שואל את עצמי, איך דבר כזה לא עלה עד היום.

דוד אזולאי: אבל אני רוצה להגיד לך, ולא רוצה, חס ושלום, להוציא לך את האוויר מהגלגלים, אבל יש עוד המון המון דברים ששייכים לנפגעי עבירה.

דוד אזולאי: אתן רק כמה דוגמאות קטנות.

דוד אזולאי: דיבר על זה חברי חבר הכנסת מיכאלי, בקשר למערכת מנ"ע, שלשמחתי הרבה, נכנסנו קצת בעובי הקורה, חל איזה שיפור, עדיין לא הגענו למנוחה ולנחלה.

דוד אזולאי: אחד הדברים הקשים ביותר למשפחות נפגעי עבירה, הדבר הראשון – קרה להם אסון, הם מתמודדים לבד, נפשית, כלכלית, הכול.

דוד אזולאי: אין מישהו שיעמוד לצדם.

דוד אזולאי: יותר גרוע מכול, את ההודעה, פעם, לא היו מקבלים בכלל.

דוד אזולאי: קרה אסון במשפחה – אף אחד לא בא להודיע למשפחה.

דוד אזולאי: השכן עבר, מישהו שמע, מישהו ראה, דיווח למשפחה.

דוד אזולאי: ההתמודדות הכלכלית – אם הם צריכים טיפול פסיכולוגי, המשפחה, או אם הם זקוקים לעזרה כלשהי, ולאו דווקא במקרה של אונס – יכול להיות רצח, יכולים להיות דברים הרבה יותר חמורים, גם אלה דברים קשים – אין שום דבר, אין שום תמיכה באותן משפחות.

דוד אזולאי: דבר נוסף שקשור לנפגעי עבירה – אותו פושע, נגזר עליו הדין, ישב בבית-הסוהר, הוא יוצא מבית-הסוהר, והוא צריך עכשיו – המשפחה צריכה להיפגש עם אותו עבריין.

דוד אזולאי: הוא יעבור אתם בסופרמרקט.

דוד אזולאי: זה אחד הדברים שלא ניתנה עליו הדעת.

דוד אזולאי: אני חושב שכולנו צריכים לברך על החוק הזה.

דוד אזולאי: אצלנו אומרים שהיות שזה החוק האחרון – אני מאוד מקווה שזה יחבר אותנו בכנסת הבאה אל הדברים שמשותפים לכולנו, על מנת שנוכל לעשות את זה.

דוד אזולאי: ולחברי דב חנין, אני רוצה להגיד לך על החיבורים: אני חושב שיש חילוקי דעות בינינו, בהשקפת עולמנו אנחנו חולקים האחד על השני, אבל יחד עם זה, אי-אפשר להגיד שלא עשינו דברים משותפים במשך כמה קדנציות.

דוד אזולאי: ומי ששואל, אני אומר לו: תראה, אין שום סיכוי שבעולם שדב חנין ישפיע עלי בהשקפת עולמי או שאני אשפיע עליו בהשקפת עולמו, אבל אני יכול להשפיע עליו בדברים שהם באמת יכולים להיות לטובת האזרח של מדינת ישראל, שאותו באנו לייצג כאן במדינה הזאת.

דוד אזולאי: תודה רבה, אדוני.

יולי יואל אדלשטיין: תודה לחבר הכנסת דוד אזולאי, שגם ודאי מזדהה עם המסר ששמענו כאן, ואולי גם צודק, שזה מחבר אותנו לכנסת הבאה, לכנסת העשרים, וחברי הכנסת יוכלו להמשיך את המלאכה שהכנסת הנוכחית, התשע-עשרה, התחילה לעשות בתחומים שונים.

יולי יואל אדלשטיין: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הנני מתכבדת להודיעכם, כי הונחו היום על שולחן הכנסת מסקנות ועדת הכלכלה בעקבות דיון מהיר בהצעתם של חברי הכנסת מיכל בירן, יצחק וקנין ואורי מקלב בנושא: העלאת מחירי המים לחקלאות.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: (קריאה שנייה וקריאה שלישית)

יולי יואל אדלשטיין: אנחנו עוברים להצבעה.

יולי יואל אדלשטיין: כפי שאמרתי, הצבעה בקריאה שנייה ושלישית, הצעת חוק זכויות נפגעי עבירה (תיקון מס' 11), התשע"ה–2014.

יולי יואל אדלשטיין: מי בעד?

יולי יואל אדלשטיין: מי נגד?

יולי יואל אדלשטיין: נא להצביע.

יולי יואל אדלשטיין: קריאה שנייה.

יולי יואל אדלשטיין: אין הסתייגויות לחוק, אז הכול כנוסח הוועדה, כל החוק.

יולי יואל אדלשטיין: הצבעה מס' 1 בעד סעיפים 1–2 – 14 נגד – אין נמנעים – אין סעיפים 1–2 נתקבלו.

יולי יואל אדלשטיין: 14 בעד, אין מתנגדים או נמנעים.

יולי יואל אדלשטיין: כצפוי, החוק אושר בקריאה שנייה.

יולי יואל אדלשטיין: אנחנו עוברים להצבעה בקריאה שלישית.

יולי יואל אדלשטיין: לא היו מלכתחילה הסתייגויות, לכן גם לא התקבלו, אז גם קריאה שלישית כנוסח הוועדה.

יולי יואל אדלשטיין: מי בעד? מי נגד?

יולי יואל אדלשטיין: נא להצביע.

יולי יואל אדלשטיין: הצבעה מס' 2 בעד החוק – 14 נגד – אין נמנעים – אין חוק זכויות נפגעי עבירה (תיקון מס' 11), התשע"ה–2014, נתקבל.

יולי יואל אדלשטיין: בעד – 14 גם כן, אין מתנגדים, אין נמנעים.

יולי יואל אדלשטיין: החוק אושר כנדרש בשלוש קריאות.

יולי יואל אדלשטיין: כמובן, חברת הכנסת יפעת קריב כבר מסרה רשימת תודות ארוכה.

יולי יואל אדלשטיין: היא ביקשה בשם – איך נקרא לזה?

יולי יואל אדלשטיין: – הנהנים מן החוק, אם יש במצב כזה הנאה כלשהי, אבל אלה שהחוק מיטיב אתם, גם לומר כמה מילים.

יולי יואל אדלשטיין: אז בבקשה, גברתי, תוכלי לעשות זאת.

יפעת קריב: תודה.

יפעת קריב: אני באמת מודה לכולם, ולכל מי שנמצא פה במליאה, ואני לא אחזור על התודות, אבל בשם מרכז הסיוע לנפגעות תקיפה מינית אני רק רוצה לומר כמה מילים: אין זה מקרי שהצעת החוק שסוגרת את פעילותה של הכנסת התשע-עשרה עוסקת בסיוע לנפגעות עבירות מין.

יפעת קריב: הכנסת הזאת חרתה על דגלה את נושא נפגעי עבירה בכלל ונפגעי עבירות מין בפרט.

יפעת קריב: אלימות מינית היא אחת התופעות הקשות, חוצה תרבות ומגזרים ורווחת הרבה יותר מכפי שאנחנו יודעים בקרב הציבור.

יפעת קריב: השלכותיה של הפגיעה המינית הן הרסניות לנפגעות וגם לכל הסביבה העוטפת אותן; לא רק לנפגעות עצמן.

יפעת קריב: תופעת הפגיעה המינית היא אחת התופעות הקשות המאיימות על חוסנה החברתי והכלכלי של מדינת ישראל.

יפעת קריב: למרות שהנושא עולה על סדר-היום הציבורי יותר ויותר בתקופה האחרונה, מדובר בתופעה מושתקת, נאלמת ונעלמת.

יפעת קריב: עד היום נפגעים ונפגעות רבים מהלכים בינינו כשסודם עדיין עמם, מפחדים לספר ולחשוף מה עובר עליהם.

יפעת קריב: למרות החקיקה הענפה בכנסת הזאת, המלאכה לא הושלמה, ואנו מקוות שהכנסת הבאה תפעל לקידום זכויות נפגעי עבירה ולהרחבת השירותים הניתנים להם, וכן תפעל למיגור התופעה.

יפעת קריב: הצעת חוק זו ורבות אחרות הן תוצאה של שיתוף פעולה של חברות כנסת רבות עם גורמי הסיוע, ואנחנו רוצות להודות לכל חברות הכנסת בבית הזה.

יפעת קריב: זו הייתה כנסת מאוד מגדרית, שקידמה מספר רב של הצעות חוק בנושא.

יפעת קריב: אנחנו מקווים שגם בכנסת הבאה תמשיכו ותקדמו את ההצעות הללו, ונפגעי ונפגעות עבירות מין ידעו שיש להם כתובת גם בבית הזה, גם בנושא החקיקה והאכיפה.

יפעת קריב: נעשה הכול למיגור התופעה ונפעל לחברה שוויונית, דמוקרטית ונקייה מאלימות.

יפעת קריב: תודה רבה בשם המרכז לסיוע לנפגעות תקיפה מינית.

יפעת קריב: תודה.

יולי יואל אדלשטיין: תודה גם לחברת הכנסת יפעת קריב.

יולי יואל אדלשטיין: חברי הכנסת, אין חוקים נוספים על סדר-היום, וזה בעצם מסיים את הישיבה לפני היציאה לפגרה.

יולי יואל אדלשטיין: אני לא מודיע כרגע עוד על כל סדרי ההתנהלות כאן בשלושת החודשים הקרובים, כי ועדת הכנסת תתכנס בשעה הקרובה לאשר את הצעתי להתנהלות, על כינוס ישיבות מליאה, כינוס הוועדות וכן הלאה וכן הלאה.

יולי יואל אדלשטיין: לפני שאנחנו נצא רשמית לפגרת בחירות, תרשו לי לומר כמה מילים: אלו הם הרגעים האחרונים של הכנסת התשע-עשרה, וזו העת לסיכומים ולתודות.

יולי יואל אדלשטיין: כנסת ישראל היא אחד הגופים המושמצים ביותר, לרוב ביחס הפוך לנעשה בה.

יולי יואל אדלשטיין: נדמה לי שמתקיים בה המשפט העממי: לעתים אי-אפשר אתה אבל גם אי-אפשר בלעדיה.

יולי יואל אדלשטיין: זהו לבה הפועם של הדמוקרטיה שלנו, מוקד תוסס של שיח, של דיון ושל הכרעות, וגם, כפי שציינו כמה חברי כנסת היום, של שיתופי פעולה.

יולי יואל אדלשטיין: אני גאה על כך שגם בפרק הזמן המוגבל שעמד לרשותנו נעשתה כאן עבודה פרלמנטרית ענפה מאוד.

יולי יואל אדלשטיין: קיימנו מאות דיונים במליאה ובוועדות, אישרנו עשרות רבות של דברי חקיקה והבאנו לכל בית בישראל את השיח הציבורי הסוער בכל נושא הנוגע לחיינו.

יולי יואל אדלשטיין: בשנתיים הללו אירחנו בכנסת ראשי מדינות, בהם מבריטניה, מקנדה, מצרפת, לצד ראשי פרלמנטים ומשלחות מכל קצוות תבל.

יולי יואל אדלשטיין: הגברנו מאוד את השקיפות של עבודת הכנסת והנגשנו אותה לציבור יותר מאי-פעם.

יולי יואל אדלשטיין: רק אתמול חנכנו את מאגר החקיקה הלאומי החדש.

יולי יואל אדלשטיין: דבר מדהים שגילינו, שזה בעצם האתר הראשון והיחידי הרשמי שמרכז את כל דברי החקיקה.

יולי יואל אדלשטיין: השקנו פורטלי ועדות חדישים ופתחנו את מאגר השאילתות לציבור.

יולי יואל אדלשטיין: לצד פעילותו המוצלחת של מרכז המבקרים המתחדש, יכול כל אדם להרגיש בבית בכנסת ישראל.

יולי יואל אדלשטיין: הפכנו את כנסת ישראל לפרלמנט הירוק בעולם על-ידי שורה של צעדי חיסכון באנרגיה והוצאנו לדרך את פרויקט "הגג הסולרי", הראשון בפרלמנטים בעולם.

יולי יואל אדלשטיין: אני משוכנע שבעזרת השם עוד יהיה המשך לכל אלה.

יולי יואל אדלשטיין: אני מבקש להודות לכל מי שבלעדיהם לא היינו יכולים לקיים את כל הפעילות הפרלמנטרית הזאת: למנכ"ל הכנסת המסור והבלתי-נלאה, מר רונן פלוט; למזכירת הכנסת הנמרצת והמנוסה ירדנה מלר-הורוביץ; לסגן המזכירה נאזם בדר; ליועץ המשפטי לכנסת, עורך-הדין איל ינון; לקצין הכנסת תת-ניצב יוסי גריף; למנהלי ומנהלות החטיבות, האגפים והמחלקות; לכל עובדי ועובדות המשכן, אנשי המשמר והסדרנים; ואחרונים חביבים, חברות וחברי הכנסת, ובהם סגנַי, חלק נמצאים כאן, שהיו לי לעזר בניהול הישיבות ובשאר הפעילות של הכנסת.

יולי יואל אדלשטיין: גבירותי ורבותי, צאתכם לשלום, לחלקכם לפחות גם שובכם בשלום.

יולי יואל אדלשטיין: באביב, כמו שנאמר, עוד נשוב בחזרה.

יולי יואל אדלשטיין: ישיבתה האחרונה של הכנסת התשע-עשרה נעולה.